text: Sønderjyske taber på heden
  14 maj 2016 kl. 18.29
  Trods en god indsats blev det ikke til point i dagens udekamp mod FC Midtjylland. Sønderjyske tabte 3-2 i Herning
  Selvom Sønderjyske forsøgte til det sidste og også fik reduceret til 2-3 kort før tid,  lykkedes det ikke at få point i den direkte duel mod rækkens nr. tre FC Midtjylland.
  Dermed gik det ikke længere for Sønderjyske, der ellers havde vundet de seneste fem superligakampe i streg.
  Sønderjyske var godt med i kampen frem til FC Midtjyllands scoring til 2-1, og mange mener, at Sønderjyske blev snydt for et klart straffespark ved stillingen 1-1.
  Sønderjyske bevarer dog andenpladsen i superligaen, men er nu kun tre point foran dagens modstander. Sønderjyske har 55 point, mens FC Midtjylland har 52 point.
  Marc Dal Hende og Silas Songani blev dagens målscorere for Sønderjyske.
  